- Արդեն որոշակի ճանաչում էի ձեռք բերել, երգել էի մի շարք դերերգեր: Եվ ահա մի օր ինձ է մոտենում մի լրագրող և ասում, որ ցանկանում է գրել իմ մասին: Վիկտոր Բալայանն էր այդ լրագրողը` «Ավանգարդից»: Այդ հանդիպումը մեր լավ բարեկամության սկիզբը դարձավ: Ես Վիկտորին առաջարկեցի լսել իմ կատարումները, ապա նոր միայն գրել: Նա ասաց, որ լսել է ինձ, ապա միայն կայացրել որոշում: Ասաց, որ ուզում է գրել «Մեր հեռանկարային երիտասարդ երգիչները» թեմայով ակնարկ: Հետո ինձանից խնդրեց մի փոքր լուսանկար: Բացահայտեմ մի գաղտնիք, որի մասին այսքան ժամանակ չեմ խոսել... Վիկտորն ասաց, որ ինքը ոչ միայն ոգևորվել է իմ կատարումներով, այլ ցանկացել է գրել, որովհետև իմ կողքին տեսել է շատ չար մարդկանց: Գիտե՞ք ինչն էր հետաքրքիր, այդ հոդվածից հետո այնքա˜ն թշնամիներ ունեցա… Պարզվեց, որ գովեստը շատերին քո դեմ է տրամադրում: Սա արվեստում նկատվող երևույթ է` երբ գովեստը շարժում է չարակամների նախանձը: